Programul de vară al Aeroportului Internaţional 'George Enescu' Bacău cuprinde 12 destinaţii operate de 3 companii aeriene, a declarat, luni, într-o conferinţă de presă, conducerea aeroportului.
Se va zbura către Londra (zilnic), Milano Malpensa (marţi, joi şi sâmbătă), Roma (zilnic), Bruxelles (luni, miercuri şi vineri), Dublin (marţi, joi şi sâmbătă), Torino (marţi, joi şi sâmbătă), Milano – Beragmo (luni, vineri, sâmbătă şi duminică), Liverpool (joi şi duminică), Bologna (marţi, joi şi sâmbătă), Madrid (marţi, joi şi sâmbătă), Catania (joi şi duminică) şi Barcelona (miercuri, vineri şi duminică).
De asemenea, ar urma să fie efectuate zboruri către Antalya şi Heraklion dar nu au fost stabilite, deocamdată, zilele.
'Este un program ambiţios, rezultatul unei activităţi foarte concentrate a colegilor mei şi sprijinit de operatorii aerieni', a subliniat administratorul executiv al Aeroportului Internaţional 'George Enescu' Bacău, Radu Bezniuc.
Preşedintele Consiliului Judeţean Bacău, Valentin Ivancea, a subliniat că în ultimii ani au fost făcute investiţii de circa 75 milioane euro la terminal, pistă şi sistemul de siguranţă.
'Faţă de acum un an, aeroportul se prezintă surprinzător de bine', a precizat preşedintele CJ Bacău, făcând referire la faptul că la începutul anului 2023 se operau doar 2 destinaţii de către o singură companie aeriană.
Orarul de vară va intra în vigoare în ultima duminică a lunii martie şi se va încheia în ultima duminică a lunii octombrie. (Agerpres/ FOTO radioiasi.ro)